ไฟแนนซ์ทูเดย์
หลังจากลากถูไปหลายสัปดาห์ ในที่สุดโครงการบ้านหลังแรกที่ธนาคารอาคารสงเคราะห์ (ธอส.)
17 ส.ค. 2554

หลังจากลากถูไปหลายสัปดาห์ ในที่สุดโครงการบ้านหลังแรกที่ธนาคารอาคารสงเคราะห์ (ธอส.) 
ให้กู้ตามนโยบายคลังดอกเบี้ยต่ำ 0% เป็นเวลา 2 ปี จำนวน 2.5 หมื่นล้านบาทก็หมดเกลี้ยง แต่ช้าก่อน คำขอยื่นกู้กับการขออนุมัติอาจจะไม่สัมพันธ์กัน ถ้าลูกค้าขาดคุณสมบัติ ก็อาจจะถูกปฏิเสธคำขอกู้เงินได้ 
...เอ็มดีหุ่นเพรียวลมของ ธอส. วรวิทย์ ชัยลิมปมนตรี เพิ่งเห็นประโยชน์ของโซเชียลเน็ตเวิร์ก ที่ใช้รายงานตัวเลขคำขอกู้และจำนวนคนกู้เงินในเฟซบุ๊กของตัวเองทุกวัน ทำให้ไม่ต้องนั่งรับโทรศัพท์นักข่าวให้เมื่อย  




...หลังจาก สยาม ประสิทธิศิริกุล โบกมือลาจากตำแหน่งประธานเจ้าหน้าที่บริหาร ธุรกิจขนาดกลางและขนาดย่อมของธนาคารทหารไทย ไปอยู่ที่ธนาคารกรุงศรีอยุธยา ก็มีข่าวลือว่อนไปทั่วว่า ทาง ไอเอ็นจี เร่ขายหุ้นของตัวเองออกไป แต่ข่าวนี้ก็ไม่ได้ทำให้ บุญทักษ์ หวังเจริญ ซีอีโอหัวเรือใหญ่ของธนาคารหวั่นไหว ยังตั้งตาตั้งตาบุกหาลูกค้ารายย่อยต่อไป
คุณพี่บุญทักษ์ บอกว่า บัญชีเงินฝากไม่ประจำของทหารไทยจะทำให้บัญชีเงินฝากประจำ 3 เดือน และ 6 เดือน หายไปจากตลาดในที่สุด เพราะเป็นผลิตภัณฑ์การเงินที่ให้ความคล่องตัวกับลูกค้ามากกว่า แต่ธนาคารก็ต้องใช้ฝีมือในการบริหารสภาพคล่องมากกว่าเดิม เชื่อว่าอีกไม่นานแบงก์อื่นก็จะต้องออกตาม 
...แค่เริ่มต้นก็ฮือฮาซะแล้ว เมื่อเครือข่ายบำนาญภาคประชาชนยื่นหนังสือการสร้างการมีส่วนร่วมใน การจัดตั้งกองทุนการออมแห่งชาติ (กอช.) ต่อสำนักงานเศรษฐกิจการคลัง (สศค.) ขอให้กระบวนการคัดสรรเลขาธิการ กอช. เป็นไปอย่างโปร่งใสและเปิดกว้างให้องค์กรต่างๆ ได้ร่วมเสนอชื่อในส่วนกรรมการบริหารจัดการกองทุนที่มาจากภาคประชาชนที่มีส่วนได้ส่วนเสีย และเห็นควรให้ตั้งคณะกรรมการขึ้นมาคัดเลือก ขณะที่รูปแบบกรรมการบริหารจัดการกองทุนฯ ควรมาจากการสรรหาและเลือกตั้งเช่นเดียวกับคณะกรรมการฯ สำนักงานประกันสังคม 
...เรื่องนี้ ช.ชดา เห็นว่าโครงสร้างของกองทุนประกันสังคม หรือของกองทุนบำเน็จบำนาญข้าราชการนั้นเป็นโครงสร้างที่เข้มแข็ง และการเมืองล้วงลูกยาก ขึ้นอยู่กับคนมากกว่า หากได้คนดีมีจริยธรรมมาบริหาร ก็จะไม่เปิดทางให้ใครมาหาประโยชน์จากกองทุน แต่ถ้าได้คนตามใบสั่งการเมือง ก็คงไม่แคล้วโดนการเมืองแทรกแซงตามระเบียบ